b'\n_START_ARTICLE_\nDela Jo\xc5\xbeeta Vombergarja med 1920 in 1930\n_START_PARAGRAPH_\nVsebine neobjavljenih kraj\xc5\xa1ih del Jo\xc5\xbeeta Vombergarja, ki so nastala med letoma 1920 in 1930.\n_START_SECTION_\nVsebina\n_START_PARAGRAPH_\n1. slika: O\xc4\x8de in sin se odpravljata v Prapro\xc4\x8de po kup\xc4\x8diji. Miha, ki bi se nadvse rad o\xc5\xbeenil, o\xc4\x8detu na dolgo in \xc5\xa1iroko pripoveduje, da se mi je sanjalo o \xc5\xbeenitvi; a o\xc4\x8de ne mara ni\xc4\x8d sli\xc5\xa1ati, gospostva \xc5\xa1e no\xc4\x8de dati iz rok. Miha mu pove, da sta v Prapro\xc4\x8de namenjena tudi soseda, Krevsova fanta, sli\xc5\xa1al je govorice, da gresta snubit._NEWLINE_2. slika: V Prapro\xc4\x8dah Micka in Francka te\xc5\xbeko \xc4\x8dakata snubca, ki jima ju je v pismu naznanila teta. Prideta Janez in Miha, da bi pogledala kravico, ki jo imajo naprodaj; doma\xc4\x8di seveda mislijo, da sta snubca, le da po stari navadi govorita po ovinkih. Odidejo v hlev, dekleti pa se prepirata, katera bo katerega vzela, vsaka ho\xc4\x8de zase mlaj\xc5\xa1ega. Ko pride Miha, ho\xc4\x8deta izvedeti, katero bo izbral, toda Mihu sta v\xc5\xa1e\xc4\x8d obe, nobeni se ne bi rad zameril; kar dobro se razumejo. Vtem prideta stara dva iz hleva, s kup\xc4\x8dijo ne bo zaenkrat ni\xc4\x8d. Mo\xc5\xa1ka se poslovita, dekleti sta razo\xc4\x8darani. \xc4\x8cez hip se Miha vrne in jima vzbudi upanje, da bo le katero zasnubil, vendar se izka\xc5\xbee, da ho\xc4\x8de Miha le vrv, ki jo je bil pozabil. Ko odide, prideta prava snubca, ki pa nista prav ni\xc4\x8d privla\xc4\x8dnega videza. Dekleti zbe\xc5\xbeita, pogovor v izbi pa prekine Jan\xc4\x8de z vestjo, da sta snubcema konja u\xc5\xa1la. Snubca pohitita za njima, v izbi ostane, jezna in razo\xc4\x8darana, le mati Ne\xc5\xbea.\n_START_SECTION_\nVsebina\n_START_PARAGRAPH_\nSilva vro\xc4\x8de nagovarja o\xc4\x8deta, naj privoli v njeno poroko z odvetnikom dr. Petelinom, ki bo pravkar pri\xc5\xa1el, da jo zasnubi. O\xc4\x8de pristane na pogovor s snubcem, h\xc4\x8di prislu\xc5\xa1kuje. Snubec izpri\xc4\x8da ljubezen silno ljubezen do gd\xc4\x8d. Silve, a se v trenutku ohladi in opusti misel na poroko, ko mu o\xc4\x8de zaupa, da je njegovo premo\xc5\xbeenje v razsulu. Silva spozna, da njen gore\xc4\x8di snubec ljubi le njen denar, in mu poka\xc5\xbee hrbet, o\xc4\x8de pa za slovo \xc5\xa1e pove, da je zgodba o finan\xc4\x8dnem polomu pravljica, Silva bo imela bogato doto. Razo\xc4\x8darani snubec je besen, rad bi se znesel vsaj nad slugo, ta pa mu zagrozi, da ga bo vrgel \xc4\x8dez prag, \xc4\x8de ne bo \xc5\xa1el sam. snubec se prestra\xc5\xa1i in br\xc5\xbe odnese pete.\n_START_SECTION_\nVsebina\n_START_PARAGRAPH_\n1. slika: Janez in Micka se sre\xc4\x8data na avtobusni postaji. Janezu je Micka od sile v\xc5\xa1e\xc4\x8d, a je tako neroden in se tako boji zavrnitve, da hodi kot ma\xc4\x8dek okrog vrele ka\xc5\xa1e. Micka bi kar rekla ja, a vsa njena spretnost ji ne pomaga, da bi Janeza pripravila do jasne besede. Pripelje avtobus, Micka slabe volje vstopi, z njo Stanko, ki je pravkar prihitel na postajo. Janez besen in razo\xc4\x8daran \xc4\x8daka naslednji avtobus._NEWLINE_2. slika: Micka se vra\xc4\x8da, na postaji jo \xc4\x8daka podjetni Stanko, ki brez obotavljanja za\xc4\x8dne z osvajanjem. Micki je to sicer v\xc5\xa1e\xc4\x8d, a ji gre malo prehitro. Stanko jo ho\xc4\x8de objeti in poljubiti, ko se pojavi Janez. Micka pobegne na avtobus. A Stanko ne popusti, spet jo \xc4\x8daka na postaji in ji govori, kot bi ro\xc5\xbeice sadil. Micka popu\xc5\xa1\xc4\x8da, pripravljena mi je dovoliti poljub, \xc4\x8de ne bo nih\xc4\x8de videl. Tedaj vsaka s svoje strani pridrvita Ton\xc4\x8dka in Marta, obe na lovu za Stankom. Stanko zbe\xc5\xbei, Marta jo ubere za njim, Ton\xc4\x8dka pa Micki pove, kak\xc5\xa1en ti\xc4\x8d je Stanko. Micka je jezna nase, da je verjela zapeljivcu, in se od srca razveseli Janeza, ko ta pride na postajo. Nesre\xc4\x8dni Janez pa ne more iz svoje ko\xc5\xbee, spet za\xc4\x8dne cincati in okoli\xc5\xa1iti, da je Micki \xc5\xbee vsega dovolj. Stopi na avtobus, Janez pa se v stiski juna\xc5\xa1ko odlo\xc4\x8di, da bo \xc5\xa1el za njo on kon\xc4\x8dno le tvegal jasno besedo.\n_START_SECTION_\nVsebina\n_START_PARAGRAPH_\n\xc5\xa0imen zasledi v \xc4\x8dasopisu \xc4\x8dlanek o Berdajsu ob njegovi petdesetletnici, kar ga hudo pogreje. Prijatelju Jo\xc5\xbeetu, uredniku, o\xc4\x8dita, zakaj ni\xc4\x8d ne napi\xc5\xa1e o njem, saj ni manj zaslu\xc5\xbeen od Berdajsa, \xc5\xa1e ve\xc4\x8d zaslu\xc5\xbei kot on, in \xc4\x8de je Berdajs skladatelj, on, \xc5\xa0imen, sklada veliko bolje, \xc5\xbee ni\xc4\x8d koliko skladovnic drv je zlo\xc5\xbeil; poslal da je Jo\xc5\xbeetu pismo o svojih zaslugah, \xc4\x8dasopis pa ni\xc4\x8d. Jo\xc5\xbee mu zaupa, da se je na uredni\xc5\xa1tvu zglasila Mica in strogo prepovedala kakr\xc5\xa1no koli pisanje o svojem mo\xc5\xbeu. \xc5\xa0imen je hud, \xc4\x8de\xc5\xa1 da je on gospodar v hi\xc5\xa1i. Tedaj plane mednju Mica z metlo v roki. Jo\xc5\xbeetu zagrozi, da bo imel z njo opravka, \xc4\x8de bo o \xc5\xa0imnu pisal, in mu poka\xc5\xbee vrata, \xc5\xa0imna zapodi v hi\xc5\xa1o. \xc5\xa0imen Jo\xc5\xbeetu naskrivaj prigovarja, naj le kaj napi\xc5\xa1e, toda Jo\xc5\xbee ob pogledu na besno Mico sprevidi, da bi bilo to le preve\xc4\x8d nevarno.'